Sílvia Gubern va néixer a Barcelona el 1941. Formada a l’Escola de disseny Elisava –en va ser una de les primeres promocions–, va ser pionera a finals dels anys seixanta de l’art conceptual a Catalunya. Va formar un nucli actiu amb artistes com Jordi Galí, Antoni Llena i Àngel Jové, amb els quals va presentar propostes pobres i efímeres i també accions al Jardí del Maduixer, la casa que compartien a Barcelona, referència obligada com a punt de partida del conceptualisme a l’Estat espanyol. Als anys vuitanta, els treballs de disseny tèxtil de Gubern van contribuir a l’emergència d’aquesta disciplina a la Barcelona postmoderna.
Als noranta va abandonar la producció visual per centrar-se en altres àmbits creatius com l’escriptura automàtica.
Va participar en exposicions i intervencions al Jardí del Maduixer (1968-1969), conjuntament amb Àngel Jové, Jordi Galí i Antoni Llena; a la seu de Barcelona del Col·legi d’Arquitectes de Catalunya (1969); a la galeria Aquitània (1971); a Comunicació d’Art a l’Hospitalet (1972), i a la Sala Vinçon (1973). El 1995, el Centre d’Art Santa Mònica va presentar una retrospectiva de la seva obra.